L-Isqof Mario Grech għadda €50,000 lid-Deputat Prim Ministru u Ministru għas-Saħħa Chris Fearne, bil-għan li jinxtara ‘ventilator’, biex ikun jista’ jintuża minn pazjenti bil-Covid-19 li jkollhom bżonnu. Fi stqarrija l-Isqof Grech qal li s-somma nġabret wara li xahar ilu għamel sejħa lill-Knisja f’Għawdex, fejn parti sostanzjali mis-somma ġiet offruta mill-qassisin. “Kienet l-intenzjoni tiegħi li jinġabru fondi biex jinxtara ventilator li jassisti fil-kura tal-pazjenti li l-aktar jintlaqtu ħażin mill-virus, preferibbilment dawk minn Għawdex. Konvint li l-Ministeru għas-Saħħa se jagħmel l-aħjar użu minn dawn il-fondi, kif jidhirlu xieraq,” qal l-Isqof Grech. F’isem il-Knisja f’Għawdex huwa radd ħajr u bierek lill-Ministru u lil dawk li qed jaħdmu kontra l-Covid-19. L-Isqof iċċara li s-somma kollha li nġabret kienet €60,230, u għalhekk dak li fadal se jgħaddi lill-Uffiċċju tad-Djakonija tad-Djoċesi ta’ Għawdex biex ikun jista’ jkompli jwieżen lil dawk li minħabba din il-pandemija għandhom diffikultajiet finanzjarji. Intqal li l-kont bankarju bl-isem COVID-19 fl-APS ser jibqa’ miftuħ għal min jixtieq jagħmel donazzjonijiet. Id-donazzjonijiet jistgħu jsiru wkoll fuq dawn il-linji tat-telefon: 51502095 – €5 51602017 – €10 51002021 – €20 51902087 – €50